**Boris Drenča**

**SUĐENJE**

**I**

Ko je video parnične sudnice van Beograda nije mu potreno opisivati ih. Oni koji nisu, mogu ih zamisliti kao relativno male prostorije sa nekoliko, zaista drvenih, stolova i stolica, pripadajućih ormana, onim užasnim oker itisonima ili izlizanim parketima i linoleoumima Sve je to prastaro i u stanju raspada. Bilo je novo pedesetih i šezdesetih godina dvadesetog veka, kažu svedoci. Prašina i vlaga se osećaju, a prozori i zavese su u takvom stanju da čak i svetlost, za sunčanih dana, odbija da prođe kroz njih. Zidovi negde krečeni posle zabrane pušenja i pucanja cevi na spratu iznad , negde ne. U sklopu neke “modernizacije” žmirkave sijalice zamenjene su neonkama. Naravno žmirkavim.

Ova priča počinje ili kulminira baš na takvom mestu. Saslušanje svedoka ili okrivljenog. Nikako nije jasno da li je krivično ili parnično veće.

**II**

“Ime i prezime?”

“Ilija Markoski”

“Ime oca?”

“Vančo.”

“Makedonac?”

“Zar je bitno?”

“U pravu ste. Datum rođenja?”

“25.avgust 1972. godine”

“Zanimanje?”

“Penzioner”

“Penzioner? Mladi ste, čime ste se to bavili pa ste penzioner? Invalid niste, kao što vidimo.”

“Radio sam kao plaćeni ubica.”

U sudnici zavlada tišina. Sudija pogleda u tužioca, prosto se video znak pitanja u njegovim očima. Tužilac zbunjeno, kao učenik koji je zaboravio sva slova , sleže ramenima i skreće pogled i pretura po papirima. Druga strana u procesu počinje uplašeno da se osvrće i da gleda malo u sudiju, malo u advokata, malo u neku ženu koja mu je izgleda supruga. Čoveka pred sudijskim stolom ni ne gleda iako mu je okrenut leđima. Samo je svedok delovao mirno.

“Možete li objasniti? Mislim, poslednji put kada sam proveravao to baš i nije legalno zanimanje”, kroz nakašljavanje pita sudija koji deluje kao da se prvi u sobi pribrao.

“Ja sam vojni snajperista. Tokom ratova u Hrvatskoj, Bosni i na Kosovu imam 87 potvrđenih pogodaka. Kao profesionalno vojno lice penzionisan sam pre šest godina. Ubijao sam i za to dobijao platu. Definicija plaćenog ubice.”

Sudija je ustane i nagne se nad svedoka.

“Čekaj bre čoveče, pričaš ovde, u mojoj sudnici, da si ubio stotinu ljudi. Kao da to nije ništa. Kako spavaš?”

“Kada već pitate, loše. Ali da vam odgovorim na prethodno. Ovo je broj potvrđenih pogodaka. Od tih 87 pogodaka, eliminsana su 53 subjekta. Što se tiče brojke od stotinu ubijenih, možda ste u pravu, ali to nije potvrđeno. Ovo što sam vam rekao je je brojka koja se nalazi u mom zvaničnom dosijeu.”

“Meni je za danas dosta. Daktilografi izbrišite sve posle datuma rođenja. Vi gospodine očekujte da će vam se uskoro obratiti policija, a optuženi da slavi drugi rođendan ako je ovo tačno. Završili smo za danas. Poslaću vam poziv za nastavak suđenja.”

**III**

Soba je jednostavna, samačka, nikada do kraja nameštena. Krevet, vojnički. Orman. Sto, možda pre trpezarijski nego radni, i stolica. Na stolu kompjuter i radio. Sa radija svira neka melodija. Neprepoznatljiva. Čovek u sobi zvižduće pesmu Skida se, i stvari koje skida pažljivo smešta u orman. U gaćama i majci koju je uzeo sa kreveta seda na stolicu. Pije nešto iz čaše na stolu, pali cigaretu i gleda kroz prozor. Noć je.

**IV**

Sudija, ovog puta u potpuno belom odelu, sa belom košuljom i kravatom ulazi u belu prostoriju. Za belim stolom, na belim stolicama sede dve žene. U belim haljinama, naravno.

“Uh, ovo je teže nego što sam mislio. Rekli su mi da je ovo moja kazna, ali i nagrada. Da ću se vraćati i svašta videti, ali da ću moći da budem dole.” Kao da u tom trenutku tek primećuje žene za stolom. One sa pažnjom, kao na monitoru gledaju sobu spavača. “Moj naklon, dame.”

One se okreću ka njemu.

Starija, punija žena se okreće ka njemu.

“Ti mora da si novi. Rekli su da će neko doći”.

“Da, ja sam sudija...”

“Dosta je Sudija, ovde se svi oslovljavamo po imenima”, prekida ga mlađa i pruža mu ruku.

“Rekli? Oni koji su i mene poslali u sudnicu a posle kod vas?”

“Verovatno. Uzgred, ja sam Marija. Ona je Mala”, reče starija.

Sudija zauzima zavodnički stav i okreće se ka mlađoj.

“A da li mala ima neko ime, ili je samo Mala?”

“Samo Mala. To su mi ime dali ovde”, reče ona, opet se okrećući ka prizoru sobe spavača.

“I opusti se. Ovde važe neka druga pravila “, kaže starija i okreće se ka sobi.

“A stvarno zašto je ona samo Mala? Imala je neko ime, mislim, pre?”

“Jeste sigurno, ali niti ga se seća, niti se seća kako je došla među nas. Mislim da je bila učiteljica i to je to.”

Mala se malo premešta po stolici, a onda ustaje i izlazi iz sobe.

“Gde će?” pita sudija.

“A gde si ti bio malopre?” odgovara Marija.

**V**

Leži u krevetu. Pokušava da spava U glavi kakofonija zvukova koja uključuje eksplozije, krike, komande, pucnje, plač, jecanje, onaj grozan zvuk šištanja rakete pre nego što udari. Kroz zvuk se probija violina. Tango, tako nešto, svakako nepripadajuća stvar. Tango. Violina. BUUUUUM. Tango. Violina. BUUUUM, NEEEEEE. Budi ga neko kretanje po sobi. Oprezno izviruje ispod ćebeta koje mu je preko glave. Žena obučena kao balerina igra po sobi. Sada, niti je ona građena kao balerina, niti su ti njeni pokreti baš baletski, ali vidi se da uživa. On se polako uspravlja

Posmatra, ne baš vešti ples. Sada jasno čuje muziku. Tango. Violina. Isuviše je uplašen da bi se nasmejao. Ples je, ipak, malo komičan.

“O, budan si. Kako ti se čini?” Pita balerina. On ne odgovara. Deluje kao da pokušava da se probudi. Ne veruje u šta gleda.

“Pa daj priznaj, makar da sam bolja slika od onih leševa, ratova, klanica, koji ti nisu dali da spavaš?”

“Jesi, ali... Otkud ti? Mislim, košmari su jedno ali , mmmm, balerina nije baš nešto što bih mogao očekivati da će da me budi.”

“Misliš to što nisam građena kao balerina?”

“Da mislim... Smem li da budem iskren?”

“Slobodno”

“Više nekako izgledaš kao da si spremna za maskembal, a ne za balet. Nisi ni građena kao balerina, ni ne igraš kao neka od njih. Ne mogu da kažem da si loša riba, samo nisi balerina. Ko si ti? I šta, dođavola, radiš u mom snu?”

“Još me ne prepoznaješ?”

“Ne, da li treba ?”

“Ja sam došla umesto onih pobijenih u Skelanima, masovne grobnice u Glođanu, slavonskog blata, umesto vatre artiljerije koja jede sve oko tebe... ”

“Kao, umesto košmara od koga bežim dolazi neko koga bih, da izvinete, rado kresnuo? Ili već jesam?”

“Vidi, nisi me kresnuo. Setio bi se i ti, a i ja. Kada te pogledam tako u gaćama, možda je i šteta. Istina, videla sam te i bez gaća... nije loše.”

“Kada si me videla bez gaća?”, uplašen navlači ćebe preko nogu.

“Juče, dok si se tuširao i spremao za sud. Ali to je samo da utvrdim kakav si... kako se pripremaš za javni nastup.”

“Videla si i kada sam... ?”

“Da... nemoj se stideti svi to rade... nego zagolicalo me je da li si odlučio da otkriješ svoju prošlost u javnosti pre ili posle seksa sa samim sobom?”

“Oprosti, ali ko si ti?”

“ Pa rekla sam ti. Sve sam ti lepo objasnila. Ja sam košmar. Tvoj košmar.”

“Moj?”

“Da, baš tvoj. Mene si zaslužio.”

“Zaslužio? Kako?”

“Kao i ostale košmare... znaš već kako to ide.”

“Ne, ne znam. “

“Pa ubio si me, budalo”, kaže balerina potpuno koketno.

“Biće da je neka greška. Ja nikada nisam ubio ni jednu ženu, ni jednu devojku, ni jedno dete... svakakve košmare sam zaslužio, ali ovaj nisam. Biće da si došla u pogrešan san.”

Ona seda na stolicu, prekrsti noge i gleda ga.

“Ne sećaš se?”

“Ma, ti grešiš. Nikada nisam ni pucao u ženu. Šta je tebi? Da nema malo previše nas sa košmarima iz rata, pa da si nešto pobrkala. Skrenula levo umesto da nastaviš pravo?”

“Da, košmara ima mnogo. I mnogi od vas su se lako izvukli. Ubijali ste, silovali, palili, a jedina kazna su vam košmari”, kao da se pojačava svetlost oko nje a, lice joj postaje zlo. Naglo saginje glavu i diže je sa skijaškom maskom na licu.

“Da li se sada sećaš?”

“E, jebiga. Ne.”

“Foča, 1993? Radi li ti nešto u mozgu?”

“Srbinje? Tamo sam bio kratko. Nedelju dana, možda. Ne sećam se da sam... ”

“Obrati pažnju, nisam ti u zvaničnom dosijeu. Verovali su ti na reč. Sećaš se?”

“A, da promalja se... Bio je jedan njihov strelac. Pravio je čuda. Poskidao je neke oficire.”

“Četiri oficira i sedam vojnika, nešto ranjenih, desetak mislim...”

“Jurili su ga nedeljama. Skrivao se savršeno. Nekada ne bi ni pucanj čuli. Samo su padali.”

“Krila sam se u šumama oko fočanskih sela. Tamo sam odrastala. Znala sam svaku rupu.”

“Došao sam sa Pala. Dobio sam informaciju da je snajperista tu negde, i da teroriše jedinice. Oficiri su skidali činove da ne bi bili mete”, počinje da priča kao za sebe dok uzima cigaretu sa stola.

“Kada skinu činove oficiri su bili prepoznatljivi. Ego manijaci školovani u JNA. Ko ne bi mogao da prepozna oficira koji se dere na sve, jedini spava u kući ili šatoru ,dok se ostali vuku po blatu.” I ona preuzima njegov manir, govori za sebe.

“Došao sam blizu štaba. Dolazio je neki general. Čekao sam strelca da se pojavi. Nije bilo šanse da se takva meta propusti.”

“Došla sam do štaba. Prethodnih dan sam se šunjala tu okolo. Shvatila sam da nešto spremaju. Mnogo su se uzmuvali. Došla sam sa idejom da skinem nekog oficira. Tada mi već nije bilo bitno da li će me naći. Htela sam da pucam dok ne potrošim municiju. Pa posle šta mi Alah da.”

“Čučao sam pored nekog drveta. Nekako sam našao najbolju poziciju sa koje bih ja pucao. Čekao sam jutro. Video sam ga kada je promenio poziciju. Bio je dobar. Svatio je da će za sat vremena sunce direktno tući u njega. Premeštao se. Kada je zalegao i maskirao se, nisam bio siguran gde je. Izdao ga je jedan mali pokret.”

“Nisam mogla da ostanem na mestu gde sam direktno gledala na kuću u kojoj je štab. Sunce bi mi udaralo direktno u nišan. Premestila sam se. I čekala. Počeli su da ulaze i izlaze iz štaba. Jedan kapetan. Pa jedan major. Pa nekoliko poručnika. Pa zastavnik. Nekako sam očekivala nešto više. Ako su svi oni tu a dva dana ranije ih nije bilo, mora da ima i nekog sa višim činom. Pukovnik bar.”

“Spremao se. Video sam kako razgleda ove štapske oficire koji ulaze i izlaze iz kuće. Kada sam video majora, bio sam siguran da će pucati. Još nisam bio 100% spreman, ali sam znao da moram da ga skinem pre nego puca. Odmaklo je jutro. “

“Kroz nišan sam videla kako iz kuće izlazi General. Nije bilo potrebe da nosi uniformu. To lice sam znala. Trenutak šoka. Možda i glasan uzdah. Nanišanila sam. Nije smelo biti greške. Jedan u stomak, pa brzo jedan u glavu. Glava i može da se promaši. Kada sam stiska oroz...pogodilo me je. Tu.” reče pokazujući u slepoočnicu, “i dalje nema ničega. Mrak.”

“Kada je general izašao, znao sam da moram da pucam. To se ne propušta. Malo se pomerio kao da se ispravio. Gađao sam santimetar ili dva od njegove optike. Tu je glava. Pogodak. Čist. Telo se malo odiglo posle pogotka i nije se mrdalo. Krenuo sam ka njemu da uzmem pušku. Broj 17. A onda je počelo da pada na sve strane. Njihova artiljerija je zasula štab i okolinu. Nisam bio preterano srećan zbog gubitka cifre i njegove puške, ali mi je ipak glava bila draža. Pobegao sam. Od eksplozija, vatre, svega...”

“Vidiš da si se setio.”

“To si bila ti? Kako? Bio sam siguran da je muškarac.”

“Što žene ne smeju da znaju da pucaju. Misliš da žene ne ubijaju?”

“Kako si došla tu?”

“Sama kroz šumu. Bila sam u varoši, i kada sam se vratila shvatila sam da mi je selo spaljeno. Babo i stara zaklani, a vaša vojska u selu. Celu noć sam plakala u šumi i razmišljala šta ću dalje. Htela sam osvetu. I nisam se osvetila. Samo sam pobila neke ljude.”

“Nije da se se svega sećam, ali imala si vojni snajper. Odakle ti?”

“Prvo sam se noću prišunjala i izvukla babovu pušku iz ostataka kuće, a posle sam uzela nečiju. Mislim da je to jedan od poručnika. Hranu i municuiju sam krala. Uniforme... svašta.”

“Čekaj, osveta, to mogu da razmem, ali ti si znala da pucaš. Kada si naučila?”

“Babo je bio neki sportski strelac. Prvak republike. I on me naučio. Pucala sam iz njegove puške. Malokalibarka. Stara sportska, održavana.”

On je gleda, pa šeta oko nje koja i dalje sa onom maskom sedi na stolici. U kostimu balerine. Skida masku, namešta frizuru. Izazovno se isprsi

“Jeli, majke ti, šta si ti hteo biti pre rata?”

“Ne znam. Završio sam gimnaziju i otišao u vojsku... Maštao sam svašta , na primer... ”

“Ja sam kao devojčica želela da budem balerina. Onda su mi naglo u sedmom razredu porasle sise, i nije više bilo šanse. Jurio me nastavnik iz baletske, kao da me uči, iako preti opasnost da se sa ovolikim grudima i zadnjicom povredim. Išla sam na privatne časove kod njega negde do drugog razreda gimnazije, a onda sam shvatila. Samo je želeo da me vodi u krevet. I uspeo je. Shvatila sam da nema šanse da nastavim. Završila sam srednju. Upisala Učiteljski. Želela sam da budem učiteljica. Da učim decu slovima, matematici. Da ih učim da se čuvaju privatnih časova baleta ali, eto. Počeo rat. Razmišljali smo da bežimo negde na more da završim školu, ali ste mi pobili familiju. Decu nikada nisam učila. Decu nikada nisam imala. Decu sam želela... na svaki način.“

On ćuti odlazi do stola ponovo uzima cigaretu, nudi je, seda na krevet i gleda je...

“Da te pitam...da si ubila Generala, da li bi se završio rat?”

“Kako bih ja to mogla sa znam? Možda bi se završio, a možda bi se nastavio. Možda bi mi pobedili. A možda i vi. Možda bi bilo i duplo više mrtvih nego ovako. Možda bi se zveri tek tada probudile. Ko to može znati? Što pitaš? Da ne žališ možda što si me sprečio?”

“Mislim možda bi tim životom koji bi uzela spasila mnoge.”

“Možda. Ali to sada nije bitno, zar ne?”

“Pa nije. Urađeno je.”

“Nego, ja bih da idem. Imaš još neko pitanje?”

“Imam jedno. Potpuno besmisleno. Gde ti je naglasak? Ako si iz nekog sela pored Foče morala bi ga imati.”

“A to. I mene je zbunjivalo kada sam progovorila. Takva su pravila službe. Govorimo kao i onaj čiji san posećujemo.”

“Imaš li ti neko pitanje?”

“Imam. Gde su ti deca?”

“Ne znam.Nemam ih. Nije da nisam želeo ali, dogodilo se tako... One sa kojima sam ja hteo da pravim decu nisu želele mene. Govorile su mi da sam gadan. Da su mi krvave ruke, da ih plašim kada vičem noću, da sam zastrašujuć kada ćutim i izbezumljeno gledam kroz prozor, da me ne poznaju kada skačem zbog senke ptice koja me preleti. Govorile su da neće decu sa hodajućim lešom. Govorile su da nemam budućnost. Govorile su da neće budućnost sa nekim čija je sudbina metak u slepoočnici ili kanap na grani. Govorile su mi svašta. Veruj, u pravu su. Ali sam se ipak nadao. One koje su želele decu sa mnom, bile su više neka razonoda. Nekako nisam sebe video sa razonodom koja bi posle postajala obaveza. Jednostavno sam ostajao sam. I navikao sam se na udobnost takvog života.”

Dok to priča, stoji okrenut ka prozoru koji postaje sve svetliji i svetliji. Sviće. Dok to priča, ona u nekoliko pirueta i kao baletskih skokova napušta sobu.

**VI**

“Balerina” sva u belom, ulazi u belu sobu. Marija i Sudija je gledaju. Sudija je onako, muški odmerava. Ona zamišljeno seda za beli sto

“Jeli, jesi li ga lagala?”

“Šta? Ovde se ne laže, sve što kažemo je istina. Preuzimamo uloge. Uloge koje bi trebalo da vidi u košmarima. Možda ja zaista ne ličim na onu devojku koju je ubio, ali sve što je tamo izgovoreno je istina.”

“Nov si ovde. Što se pre pomiriš sa našom ulogom i onim što radimo to će ti pre ovakva glupava pitanja izvetriti iz glave. Moraš da razumeš da mi ovde ništa ne odlučujemo. Naša je uloga da podsećamo. Danas si ubijeni, sutra si nežni ljubavnik, a dan kasnije sudija koji osuđuje rodbinu na smrt. Nema pravila. Tebi niko ne daje ulogu koju moraš da naučiš, niko ti ne govori kako da se ponašaš. Kada se spustiš u njegove snove, tog trenutka si neko drugi. Kao i dok si živ. Niko ne može da ti kaže kako da se ponašaš sledećeg trenutka, ili šta da da kažeš. Nepredvidivost ostaje i ovde. Samo nisi dole više”, umeša se Marija.

“Ali ja sam bio sudija. Mislim bio sam sudija dole. On je bio budan, sudija nije bio imaginarni lik. Kako? Svi smo bili svedoci prisustva onih drugih, a nismo bili samo nas dvojica prisutni...”

“To je uloga. Kada si ušao u tu sudnicu, nisi bio u svom telu. Sudija je imao svoju svest i savest. Ti si bio prisutan. To što si ti postavljao pitanja i reagovao, ne mora da znači da i sudija, u čijem si umu bio, nije to isto tako doživljavao kao i ti.”

“Valjda ću se navići... ”

“Ne navikavaj se, prepusti se... tako nam sleduje... navikli se ili ne. Ako se bunimo, samo nas zamene... I ne, nemoj da pitaš gde idu oni koji su zamenjeni. Pretpostavljam, u ono što se zove smrt. U prazno.”

“Dobro, nego nešto me kopka... Ono na kraju... bio sam živ tada, pratio politiku... ajd, kao i svi... znao sam ko je general... Pitam se da li bi se završio rat da je ubila generala? Uopšte, da li mi možemo znati šta bi bilo?”

“Rekla sam mu dole istinu. Kako bih ja to mogla znati. Valjda neko upravlja svim tim... iako nekada mi se čini da su oni, ili on, samo posmatrači. Kockice se kotrljaju, a oni gledaju. Ko zna šta bi bilo da je ubila generala. Možda bi potrajalo još mesec – dva, a onda se završilo, a možda bi se nastavlio. Žestoko, još žešće.”

“Ja sam najduže ovde i nagledala sam se nekih ratova, ratnika, košmara... šta ja znam... to nema šanse da bi se završilo, bar ne brzo, ili makar sa manje žrtava. Znate, to sam shvatila ovde dole, dok smo živi krećemo se među ljudima koji u svakoj situaciji vide priliku... i u svakoj nesreći zarađuju novac. I onda jedno ime, ili dva, ne menjaju na stvari. Bitna je zarada. Rat i ubijanje su veliki biznis.”

“Sve vreme sam, za života, razmišljao da li je istinita ona priča o leptru na Tahitiju.. mali događaji izazivaju velike proimene.. Istina, sanjao sam da ću ja biti taj heroj koji će zaustaviti rat. “

“Budi iskren, sanjao si da ubiješ Generala, ali sa druge strane , zar ne? I samo da ti kažem da je ono o leptiru na Tahitiju tačno... samo ne važi za ljude... ljudi su specifični... oni sve rade na svoju štetu. I u malim, i u velikim događajima.”

“Ljudi su stoka. Znam iz iskustva.. bila sam žena. A žena je čovek... Nego, šta je to sa Tahitijem? nekada sam želela da odem tamo... ”

“Mala, to je legenda koja je zvanično, naučno, veoma teška za proveriti. Priča kaže, da ukoliko neko ili nešto naglo promeni idealnu ravnotežu među leptirima na obali Tahitija, da će oni u panici pobeći. Vazdušni talasi koji nastanu mahanjem krila najuplašenijeg, putuju kroz prostor i jačaju. Na drugom kraju planete, od tih vazdušnih talasića nastane tornado koji napravi haos... Ili tako nekako... ”

“To ne važi za ljude, veruj mi. Ljudi su spremni da poremete ravnotežu i u trenutku, na istom prostoru naprave oluju koja zbriše sve, i njihove živote. Sa druge strane, kada god im se pojavi prilika da iz haosa pređu u ravnotežu, jednostavno će je ignorisati. Ravnoteža nije u ljudskoj prirodi. Nego, šta ćemo sa našim čovekom?”

“Možemo da nastavimo da ga mučimo dok ne pukne... i pridruži nam se, a možemo da vidimo i gde je i šta će dalje... Ne znamo mi zadatak do samog kraja. A ovaj već deluje onako.. bez veze , nema od njega ništa .“

**VII**

Čovek ustaje iz kreveta. Pali lampu na stolu, otpija gutljaj iz šolje. Pali cigaretu i odlazi do prozora. Napolju je mrak. Čuje vetar, udaljeni lavež. Čuje tutnjavu udaljenih topova, krike. Trese glavom, da otera zvučni košmar. Uspeva. Ni vetar se više ne čuje. Tišina. Zvuk upaljača iza leđa. Okreće se. U fotelji na drugom kraju sobe sedi čovek u svojim pedesetim. Uniforma, maskirna. Na glavi beretka. Puši, i gleda ga.

“Teško je izbaciti taj zvuk? Znam, i mene je ganjao. Na kraju me je stigao”, kaže čovek.

“Kako si ušao? Ko te je poslao?”

“Došao sam sam. Ne moraš da se plašiš. Vrata su i dalje zaključana. Samo sam se pojavio, ako te to interesuje.”

“Ne razumem.”

“ Vidi, košmari su zvučni, slike nekada, uglavnom strah i evocirana emocija. Dešava se da ne možeš da spavaš, ali najgore je kada počne da se ponavlja i u budnom stanju, kada ne znaš na kojoj strani svesti si. Tada tražiš izlaz u stimulativnim sredstvima, tabletama, drogama, alkoholu... Ili jednostavno nastaviš da radiš ono šta ti je i izazvalo traumu. Počneš da živiš košmar. Tako kažu. Gde bih ja to znao. Ja sam glupi pešadinac. Ovo sam pokupio na terapiji. Gubljenje vremena, ako mene pitaš... ”

“Da li treba da te pozdravim vojnički? Mislim, mora da postoji neki razlog zbog čega si ovde. Opet ti treba pomoć?”

Čovek u uniformi ustaje i strogo zagleda sagovornika sa rukama na leđima.

“Ma jok, došao sam malo da te zajebavam. Može mi se. Kada si mrtav ne možeš mnogo stvari. U stvari, ne možeš ništa. Samo mrak i tišina, a onda se nađeš na ovakvom mestu i odmah ti je jasno šta treba da radiš. Tebe sam došao da zajebavam kao tvoj košmar. Možda bi se ti posle te cigarete i vratio u krevet, ali ja ti neću dati. Mogu makar toliko da pružim čoveku koji me je ubio.”

“Ali, ja te nisam ubio. Jesam pucao u tebe, ali ubio te nisam. Ranio da.. i to ne baš fatalno... ”

“Hajde sad, nemoj da se praviš. Znaš i sam šta si uradio. Znaš šta je taj metak uradio i pre nego me je pogodio.”

“Ne, ja sam tada spasio neke živote... Nego, stvarno si mrtav.”

“Aha”, reče čovek u uniformi i izvadi pištolj iz futrole, prisloni ga na slepoočnicu i viknu “BUUUUUM!! I sve sam tako završio. A i bilo je već besmisleno... nisam imao šta da čekam.”

“I sada kao ja sam to uradio. Ti si sam povukao oroz. Kakve veze imam ja sa tim? To što se još nisam ubio? Ma, mani me se. Mislim da je vreme da ideš. Kao oficir si bio davež, i sada si došao da me daviš... ”

“A ne , ne da davim... Nego nisi čuo šta je bilo posle.. ”

“Nije me ni onda interesovalo... ”

“Pa trebalo je da te interesuje... mora da si stvarno ubeđen da si onda kod Glođana učinio dobro delo... Nisi.”

“Pazi, bar sam te sprečio da siluješ i pobiješ one žene i decu... ”

“Jesi, ali ne znam da li znaš da je jedna od tih žena postala snajperista na jugu Srbije. Jedna od onih koje nikada nisi uhvatio. Pričala je da si joj ti idol, i da je počastvovana što je nisi uhvatio. Jebiga, kada se povukla postala je pandurka na Kosovu... stradala je u kolima. Zakucala se u neku banderu. Pijana i drogirana, kažu.”

“I? Kakve to veze ima sa mnom?”

“Ama baš nikakve... samo ti govorim šta je uradio onaj tvoj metak ispaljen u mene.”

“Ajde bre čoveče, znamo se od Vukovara. Šta si bio, zastavnik? Ne! Stariji vodnik. U onom haosu tamo, nekako si postao poručnik, i to si ostao do Kosova.Tamo si postao kapetan. Jako mudo. Komandir “Specijalne jedinice Vojne policije”. Pešadinac, stariji vodnik koji se bavio magacinom u kasarni u Novom Sadu. Ložio si se na ta srbovanja... ”

“Jesam. I još se ložim. Ničega ne bi bilo, samo da smo na vreme pobili sva govna koja su skrivila sve ovo.”

“Sve ustaše, sve balije i sve Šiptare? Mnogo ubijanja. I stvarno žališ za tim? Ti si lud. Možda i nije šteta što si (prinese prst slepočnici i vikne ) BUUUUM”.

“Smej se ti tome, ali da smo , recimo, sravnili taj Vukovar za dva dana, niko se ne bi usudio da se pubuni više. Ne bi bilo ni Bosne, ni Kosova, i sve bi bilo u redu. Imali bi Veliku Srbiju... ”

“Ne razumem likove poput tebe. Pazi, nije da smo Vukovar sravnili za dva dana, sravnili smo ga za dva meseca. SRAVNILI. A tebi je broj dana za taj užas bitan. I šta se dogodilo? Videli ljudi kakvi smo idioti, i odlučili da glavom bez obzira pobegnu, a mi, da ne kvarimo novostečenu reputaciju, nastavili sa idiotskim ponašanjem.”

“I drugi su se ponašali idiotski... ”

“Verujem da je to reakcija na nas. Mislim, kada smo nastupili tako kako smo nastupili, bilo je logično da će monstrumi na svim stranama jedva dočekati svojih pet minuta. A stradali toliki ljudi... ”

“Pa vidi, mislim da ti nemaš nikakva prava da se buniš. Od početka si tu... i ubijao si do 2006. 15 godina ubijanja... Ti si kao bolji... Šta je tebe palilo?”

“Ništa. Gledao sam da preživim.”

“I tako 15 godina? Auuuu! A neko te kao terao? Jok bre, ti si hteo to da radiš. Palila te moć. Sediš negde i sa 500 metara u potaji ispališ metak, i ti si za taj dan uradio šta si planirao... Ubio, prosuo nekome mozak, pobegao i postao heroj. Da, i preživeo si. A običan ubica si. Možda gadniji od većine koju sam upoznao.”

“Nisam pljačkao, klao, silovao, palio. Preživeo sam. Radio sam posao za koji sam bio plaćen. Nisam bolji od tebe, ali sam pred sobom čistiji.”

“Da li si? I šta imaš od toga? Spavaš mirno. Imaš ženu, decu, porodicu, prijatelje, kuče, mače... koji te vole? Ne, ti si pobegao od svega u ovu selendru. U penziju... ”

“Bar nisam pobegao kao ti. Verovatno si siguran da si uradio sjajnu stvar. Razneo si sebi mozak, i to je to, nema briga. Žrtve si ostavio da se nose sa tim... ”

“Pa nije baš tako. Ja sam obezbedio porodicu. Imaju sve što im treba. Ćerka je završila dobre škole, otišla napolje, udala se, rodila mi unučiće, sin jeste postao peder ali, bar je dobar u službi. Ima neko dete , oženio se drugaricom iz razreda koja mu je rodila dete. Sada žive dobro. Materijalno obezbeđeni. Ne znaju šta je otac morao da radi da bi oni bili bezbedni... ”

“Nemaju oca... ”

“Ne bi ga imali ni onako. Kada si me pogodio, demolirao si mi koleno. Nogu su sačuvali, ali više nije radila. Hodao sam na štakama. Prvo nisam trebao vojsci, pa posle ni ženi. Decu nisam ni interesovao. Studirali... živeli svoje živote. Vojska me slala na neke terapije... E, kada bi znao kakve sam budalaštine tamo slušao... smestili me u Samački hotel... sa gomilom olupina kao što sam ja. Priznajem dali su mi veliku penziju. Popio sam je. I kada sam shvatio da nemam kud dalje... Obukao sam svečanu uniformu, uzeo baš ovaj pištolj, i opalio... Lepo me je žena sahranila. Vojska je čak dala i svečani vod, a pop me je opevao iako, kao, ne sahranjuju samoubice... budalaština... nema tog popa koji će da odoli novčanicama.”

“Od Vukovara se znamo. Ti nemaš pojma koliko si mi se gadio za tih 8 godina što smo se družili. Krao si ko nenormalan. Nisam verovao kada si spalio ono selo u Bosni. Ali tu si već otrsio sa mozgom potpuno. Kada sam se vratio i video šta ste napravili, hteo sam da vas pobijem. Nisam. Bio sam besan, ali sam bio i kukavica. Plašio sam se da će mene neko da ubije posle.”

“Ali kod Glođana se nisi plašio. Taman smo očistili selo od terorista... ”

“I muškaraca starijih od 16 godina i para... ”

“Zavisi kako gledaš na stvari. Za mene su bili teroristi, i hteo sam momcima da dam malo slobodno, da popiju nešto, da kresnu.. mesecima smo bili u šumi, odvojeni od porodica...”

“Hteo si da da siluješ one žene i devojke tamo, ološu. Trebalo je da gađam malo više. I onako su svi rekli da ne znaju odakle je metak došao. Pucao sam. Bez pripreme. Slušao sam te kako sereš.. bilo mi je svega dosta. I ti si rekao da ne znaš odakle je metak došao. Ni tebi nije bilo svejedno. Znaš da bi se u istrazi pomenuo onaj tamić što ti ga je drugar odvezao za Crnu Goru. “

“Jebiga, mogli smo da se posvađamo kao ljudi, a ne da pucaš... nego, kako si ti postao snajperista?”

“Slučajno. Kada smo išli za Vukovar, zadužio sam snajpersku pušku... i ostao sam sa njom 15 godina. Tek tako. Kada smo kretali , nismo znali gde, razduživali smo oružje i zaduživali novo, konzervirano, i meni zapade snajper... Prvo mi bilo čudno, a onda se navikao.. tada sam i prvi put išao sam na zadatak... Ne mogu da kažem da mi nije padalo na pamet da isceniram svoju smrt, i da se sa zadatka ne vratim... ko bi me tražio ali, ja sam takva budala, pa nisam znao kako bih sredio papire posle... ni šta bih radio... ”

“Čekaj bre, ti si gori od mene.. ti si ostao u vojsci na ugovor, i ubijao zbog toga što nisi znao šta ćeš da radiš. Koliko si ti tek bolestan... nisi znao šta da radiš, pa si deset godina išao i ubijao.. Bože... ”

“Jebiga, dešava se... Sjebala me prva tri dana u Vukovaru... ne znam ni sam kako sam preživeo i tu se slomilo... jednostavno postalo mi ravno... i nadao sam se da neće da boli... Tup i glup... usamljenik... sedeo uvek odvojeno, čitao.. gledao vas Junačine koje jurišate nekada na neprijatelja, nekada na nezaštićene, i taložio u sebi... Da sam imao dara za pisanje, ni ne znaš kakve knjige bih pisao... Možda sam bolesnik, ali sam ideal normalnosti u odnosu na sve vas... ”

“Ma daj! Sećam se kako ste svi došli.. usrani golubovi... niste znali ni kako da se sakrijete... kada je pripucalo, vi ste stajali na livadi i blenuli...jedva smo vas poterali u zaklon... mislim da ste prvog dana baš onako, gadno, izginuli... ali oni što su ostali, znali su kao da se sakriju... neki su postali zveri... tebe sam primetio kasnije... kada si se vratio sa onom puškom iz njive... ”

“Ta puška mi je bila dokaz prvog... mislio sam i poslednjeg... posle pola sata sam otišao i po drugog... posle nisam brojao... neki zastavnik, pardon poručnik, kasnije kapetan, je vrlo pažljivo beležio svaki pogodak... ”

“Sada sam ti ja kriv što si postao ubica. To lažeš, svidelo ti se.. osetio si moć. Znam ja, ceo život sam radio sa vojskom, znam kada neko radi posao sa zadovoljstvom, a posle simulira depresiju i nesnalažljivost.”

“E, ajde da se izražavamo makar pravilno ako već moramo da razgovaramo. Prvo, to nije bio posao. To je bilo ubijanje. Zadovoljstva nije bilo. Sa svakim metkom se nadaš da je poslednji... kada sam odlučio da odem u penziju laknulo mi je...”

“Stvarno, zašto si otišao u penziju? Mogao si sigurno još desetak godina da budeš instruktor... bila bi ti veća penzija, verovatno bi ti dali i neki orden... ”

“Vidim, još nisi otišao dalje od podoficirske škole. Penzija, ordenje... Da mi ne bi dali belog konja na paradi kada oslobodimo.. nešto?”

“Pazi, 15 godina radiš u vojsci, i sada kao mrziš vojsku. Dobro, nije baš najprijatnije spavati u kasarni, ali ti si posle Preševa spavao kod kuće, a u kasarnu išao na posao.”

“Da, nije ništa bolje, a slike ne možeš izbaciti iz glave... postane besmisleno pucati u mete. Nesvesno čekaš bilo kakav pokret pa da pucaš... na zadnjem gađanju sam ispalio samo jedan metak... ”

“Zbog toga si otišao?”

“I zbog toga... Dogodilo se nešto van kasarne, pa sam shvatio da je dosta... Vraćao sam se iz kasarne kući, i na ulici sam napravio incident , zamalo da ubijem čoveka. Neki taksi šljam je prošao na crveno, i umalo da zgazi čoveka sa detetom. Umesto da nastavi dalje, on je stao i izašao iz kola, i počeo da viče za čovekom. Vređao je, urlao. Čovek, očito dovoljno prestravljen, spustio glavu i nešto objašnjava detetu koje sluša pažljivo. Taksista urla. Gledao sam sve... Stojim tako na prelazu i gledam onog bika koji urla... i odjednom izvadim pištolj iz torbe i uperim u njega bez reči... opalim dva metka, probušim mu gume, prođem pored njega i kažem mu nešto kao da će sada da kasni još malo, i da će sledeći put sigurno gledati u semafor... ”

“Policija?”

“Nisam ni video... nije ih bilo tu.”

“Preterao si... ”

“Da... kada sam razmislio, mislim da je dobro što se ukočio kada sam izvadio pištolj... da se pomerio, verovatno bih pucao u glavu... shvatio sam ne vadiš oružje bez potrebe. Pucaš... ja pucam da ubijem, i to je to... sutradan sam podneo zahtev za penziju... ”

“I oni te pustili?”

“Da. Nisu postavljali nikakva pitanja... za nedelju dana mi odgovorili.”

“I tada si došao ovde?”

“Mir, tišina, selo... ”

“Mislim da je vreme... ”

“Čekaj, ti me nešto ložiš. To ovako izgleda. Ti me, ono, kao u filmu, vodiš u smrt?”

“Ne, vreme je da idem... treba malo i da spavaš... a i sviće... ne brini, nema nikoga ko te vodi u mrak.”

“Treba li da se okrenem, ili tako nešto?”

“Ne, samo ću jednostavno izaći. Ajd, prijatno.”

Čovek posmatra uniformisanog kako izlazi iz prostorije, samo se njegovi koraci i škripanje čizama čuju sve glasnije. Prelaze u zvuk marša, mešaju se sa nerazumljivim komandama, eksplozijama. Seda na krevet , stavlja glavu među šake. Leže na krevet u fetusnom položaju. Buka postaje neizdrživa.

**VIII**

Sudija se vraća u prostoriju u kojoj ga Mala i Marija čekaju.

“Razbesneo si ga.”

“Posle Male je lepo mogao da puca sebi u glavu, i mi bi sa njim završili. Ja sam ga naljutio. Pričao sam mu neke gluposti, a i on meni.”

“Mislim da smo ga pogrešno procenili. Verovatno negde u njemu ima ostataka čoveka. Taman toliko da želi da nastavi da živi. Bar još neko vreme.”

Mala gleda neke papire i mrmlja sebi u bradu.

“Kaži glasno. Nema tajni.”

“Sa ovog spiska mu može doći bilo ko i izgleda da će se setiti detalja, ali će samo biti neispavan kada svane. Šta mu mi tu možemo?”

“Ništa, ono što nam je zadatak. Da odlazimo i pričamo sa njim. Na žalost, odluka nije na nama. Odlučuju oni, ili on. Da li direktno, ili će ga samo gurnuti, to će se videti”.

“Ne znam. Zamršen lik.”

“Mislim da je džabe da se ja sada spuštam, kao ona baba čijeg je unuka napalio da se priključi specijalcima, pa je posle poludeo od ubijanja i droge, i postao krimos koji je dilovao heroin. Baba ga je ubila. Kreten je babu ostavio u izbegličkom kampu, a on živeo u dvorcu u elitnom delu grada, ili Sudija da bude onaj političar “sa njegove strane” koji je uporno hteo mir, pa ga je ubio zbog toga što su mu rekli da je izdajnik, ili Mala da ode ponovo kao žena onog nesrećnog pevača koga je ubio kada je probao da izađe iz Sarajeva na koncert u Tuzli. Tužna žena je trebalo da za njim ode u Tuzlu, pa posle za Zagreb. Ili da se spustimo kao bilo ko sa groblja u Sarajevu, Tuzli, Vukovaru, Prizrenu, ili kao neko iz neobeleženih grobova sa livada.. bojim se da ništa ne postižemo time. Vreme je za kraj.”

**IX**

Budi se.. ali nije ležao... unezvereno ustaje sa stolice... razgleda veliku belu prostoriju u kojoj se nalazi. Belina je neverovatna. Pogleda belu stolicu na kojoj je sedeo, i beli sto na koji je bio naslonjen. Kao u nekom mahnitom plesu kruži po belini poda.. kao zid sa ispustom, na kraju prostorije se izdiže sto... iako bela, vidi i vrata iza ispusta. Pokušava da se uhvati za ivicu, i digne... nema šanse. Nastavlja da se kreće kroz prostoriju... kao da igra neki primitivan, lovački ples... bubnjanje srca postaje jedini zvuk... razleće se po prostoriji... od zvuka ne može pobeći... a onda, tišina. Zajedno sa tišinom, čuje se zvuk otvaranja vrata.. okreće se ka ispustu gde su bile stolice. Marija, Mala i Sudija ulaze.

Gledaju ga u tišini, a onda sedaju. Gledaju ga sa visine.

“Sedite”, progovori sudija ,pokazujući rukom ka stolu i stolici odakle je Ilija upravo ustao...

On zbunjeno pokazuje na sto i stolicu... Svo troje kao po komandi klimnu glavama.

Seda... Radoznalo ih zagleda... kao da ih prepoznaje... ali opet, kao da ih prvi put vidi...krene da kaže nešto, a onda ućuti...

“Znaš zbog čega si ovde?” pita Marija koja sedi u sredini.

“Nisam siguran. Ovo je kao... ono... kraj?”

“Mi tek počinjemo. Na kakav kraj misliš?”

“Pa ono... kao, ovaj san me vodi dalje... više se ne budim... neka komšinica će naći moje telo za tri dana, i takve stvari... ”

“Mi smo ovde tek počeli... ne znam o kakvom kraju govoriš? To, da li ćeš se, i kada, probuditi je potpuno tvoja stvar. Verovatno pričaš o kraju zemaljskog života? To ne ide sa najavom... bilo bi glupo.”

Mala, preko papira, nekakvog dosijea, daje Mariji rukom znak da prestane da govori.

“Možemo da ćaskamo do jutra o kraju zemaljskog života ali, ovde smo zbog druge stvari... evo recimo, mene interesuje početak. Kako ste vi došli do nas?”

“Kako, kako? Znate i sami , legao sam da spavam, i shvatio da sam u ovoj sobi.”

Mala se nakašlje da bi prekinula monolog u nastajanju.

“Nisam to pitala. Razlog zbog kojeg ste ovde među nama. Razlog zbog kojeg se neko interesuje za Vas. Uradili ste nešto veliko, nešto značajno? Loše ili dobro. Nama je to isto. Značaj Vaših dela je ono što nas interesuje.”

“Ne znam. Mene kada ljudi pozovu, ja obično očekujem da mi kažu zbog čega su to uradili. Nekako do sada nisam imao običaj da upadam nepozvan...”

“Ej bre, dosta uopštene priče. I ti Mala i Ilija... Ti si ovde došao sam.. i mi očekujemo da nam kažeš zbog čega Kao što si sam prizivao košmare, kao što si patio od nesanice, kao što si hteo na sred ulice da ubiješ čoveka.. ti si sve to sam, i nemoj sada da mi glumiš poštovaoca bontona... ”

“Dobro dosta je, sedite Sudija..”,mirno kaže Marija i okrene se ka Iliji... ”Ilija, jasno vam je da se ovde sami došli ali, da ne bi počeli sa zabunom, počećemo od vaših košmara. Zašto imate košmare?”

Ilija sedi u stolici, još uvek napet posle sudijinog povišenog tona. Pusti glavu na svoje grudi, i počne da se opušta...

“Svašta sam video i doživeo u životu. Na većinu stvari nisam mogao da utičem... Nikako... samo da ih upijam i taložim u sebi... verovatno su u jednom trenutku počele da prelivaju... i izbijaju napolje... ili unutra... kako je kome drago.”

“A da li si te stvari mogao da izbegneš?”

“Mislim da nisam. Iskreno nisam nikada razmišljao o tome. Jednostavno, sve je počelo da se dešava oko mene brzo... iz jednog života sam uskočio u drugi, i jednostavno sam nastavio po inerciji.”

“Iz kakvog života si iskočio?” Sudija već sada smireno i sa prividom pažnje počinje da sluša priču.

“Bio sam običan dečko koji je završio srednju školu, jurio devojčice po klubovima i svirkama, bio sam bezbrižan.”

“Roditelji?”

“Obična priča, pristojan svet. Vaspitali nas kao normalne, uz neke moralne norme koje su mi se činile prihvatljivim. Bio sam prilično zaštićen od bilo kakvih problema “realnog života” koje su imali, ako su imali... sve u svemu, bio sam prosečan pubertelija.”

“A to jurenje devojčica koje pominješ, kako ti je to išlo?”, pita Mala, koja odmah pocrveni zbog strogih pogleda Sudije i Marije.

“Onako, kao i svima. Nisam ja bio neki frajer. Niti sam bio napadan... Šta sam tražio, to sam i dobio... i ljubavne patnje i ljubavne uspehe, i hvalisanje i stid... kao i svaki pubertetlija...”

“Da malo skinemo raznežene osmehe sa lica. Šta se onda dogodilo?”

“Otišao sam u vojsku. Tada je to bilo obavezno posle srednje škole... ”

“I?”

“Pa počeo je rat. Gadan i prljav... počeli smo da se ubijamo međusobno. Drugari koji su spavali u krevetima pored mene, samo su počeli da nestaju... Neki su bežali, neke je vojska same otpuštala... ”

“A ti?”

“Ja sam bio zbunjen, mnogo. I radio sam ono što su mi ljudi sa činovima govorili. Čistio WC, čuvao stražu, prebrojavao kutije sa municijom, popunjavao neke formulare, čistio pušku, i tako... ”

“I to je razlog za košmare?”

“Ne. Jedne noći su nas digli i strpali u kamione. Izbacili su nas u sred noći u nekoj njivi, rekli da idemo u selo koje se videlo u daljini... da, i uzeli su nam naše oružje i podelili drugo... ne znam zašto, ali meni je zapala snajperska puška. Mislim, viđao sam je na obuci, ali je nikada nisam nešto pažljivo zagledao... nosim naočare.. tako da baš i nisam neki snajperista.”

“I šta se onda desilo?”

“E, tu su mi sećanja neprecizna... krenuli smo ka selu i sećam se samo pucnjave, eksplozija, gubitka vazduha, krvi, nekih tela svuda oko mene.. ludilo... od nas 25 u selu ostalo nas je , kada se sve utišalo, svega 12... živih. I neke babe i dede koje su tu živele...”

“Tada si ubio? Prvi put?”

“Ne znam... verovatno i drugi, i treći, i ko zna koji... mnogo je tela ostalo u tišini... a to i nije bila baš tišina... u daljini je tutnjalo... ritmički... tutnjalo je... kao gromovi, samo čistijeg zvuka... rekli su mi da su to topovi.”

“Tada si mogao da se vratiš prethodnom životu. Zašto nisi?”

“Uplašio sam se. Kada je neki , valjda, oficir došao, i počeo da urla na nas i da nas tovari u kamion za dalje, jednostavno sam pošao za njim... i otišao dalje... još jedno selo, još mrtvih, verovatno sam i tu nekoga ubio, ne znam, pa neki grad , pa stalna pucnjava, pa tela na sve strane... plašio sam se.. nisam mislio na život pre toga. Nisam mislio na kuću, nisam mislio na roditelje, na devojčice... ”

“Zašto?”

“Verovatno sam postao, ili postajao nešto što sam sada.”

“Vojnik?”

“Samo delom... ubica... valjda. Vojnik je čovek koji sluša komande, ubija kada mora, ali je uglavnom umoran, gladan, žedan, i hoće kući... Ja nisam želeo da idem kući. Tačnije, nisam ni mislio na kuću... mislio sam na hranu, na san, vodu, na čiste gaće, na tuširanje... ne na kuću. “

“A kuća, da li je mislila na tebe?”

“Verovatno. Oni uvek misle na mene, i misle da sam bolji nego što jesam... da sam značajniji... ko zna, možda su mislili da sam neki general koji na belom konju stoji na vrhu brda, i komanduje jurišima vojske i osvaja svet. Boli me uvo... realno... šta god da su mislili nije moj problem.”

“Kako si se izvukao iz toga?”

“Veoma jednostavno. Nisam se izvukao. Postao sam gori. Prvo su me poslali u neku njivu da neutrališem njihovog snajperistu, pa su me poslali u neko selo da uradim isto to, pa u drugu njivu, pa u drugo selo, i tako dan za danom. Počelo je da mi se sviđa da budem sam. Počeo sam da zamišljam da je sve neka kompjuterska igrica, i da su oni koje sam raznosio nacrtani likovi.”Radio sam”. Svakog dana... i onda su mi ponudili da ostanem po ugovoru da radim iste stvari... i ja pristao... Otišao sam od starog života, od porodice do nekadašnjih poznanika i poznanica.. ništa me nije interesovalo... šetao sam sam, sam sebi bio odgovoran, sam sebi uređivao život.”

“Ako ti se sviđalo, zašto smatraš da su se te stvari taložile i sada te proganjaju?”

“Ne, niste me razumeli... nije se meni sviđalo da pucam. Meni se sviđalo da budem sam. Da ležim danima u nekoj rupi i čekam. Da šetam po šumama, da se vucaram okolo. Da ne vidim ljude. Pucao sam zbog toga što sam znao da će na mene pucati ako ne budem brži. I onda nema šetnje... onda nema ničega... ”

“Porodica?

“Viđali me i čuli povremeno. Mislim da je i njima bilo važno da znaju da li sam živ. Ne da sam živ, nego da li. Možda su negde osećali da imam još samo biološku povezanost sa njima.”

“I nije ti bilo gadno što ubijaš?”

“Ne do kraja. Hrvatska, Bosna, Hercegovina, Kosovo... Išlo je to nekako. Odem, nema me dva, tri dana , donesem im pušku nekog snajperiste, ili ubijem nekog oficira, komandanta, političara... Bez neke griže savesti... Pa oni bi mene roknuli samo da sam im došao na nišan. Počelo je da mi smeta negde na Kosovu. Postao sam nervozan... jedva sam izbegao nekoliko metaka. Oficir koji me je zaposlio u vosci je dobio metak od mene kada je hteo da siluje neke žene, odlepio sam... tada sam shvatio da nije bitno šta ja mislim, već je bitno ono što je u meni nataloženo... ”

“Ne razumem.”

“Ja sam mislio jedno, a moja podsvest drugo i... čaša se prepunila... i jebiga.. sve je otišlo do đavola. Sreća, te smo prestali da ratujemo... došao sam u kasarnu iz koje sam i prvi put otišao u rat i.. počeo da obučavam buduće snajperiste... Klinci... nadam se da nikada neće morati da pucaju u čoveka... Iako... čuo sam da je jedan postao krimos, i da je pucao u neke “momke” i odlepio posle... navukao se na drogu koja ga je i ubila... ”

“Pusti sada to... Zašto imaš košmare?”

“Pa rekao sam.. valjda su slike počele da se prelivaju i izlaze iz mene.. ”

“Ali nisu smetale, čak nisu izazivale pažnju.. koliko? Sedam, osam godina... Nemoguće je da je počelo tek kada si se smirio, i kada si pucao samo u mete. “

“Bile su te slike sve vreme tu. Prvo kao zvučne slike. Tutnjava topova. Eksplozije udaljene i pucnjava u blizini. Bolela me je glava od toga. Zbog toga mi je valjda bilo i OK da idem okolo sam. Samo sam zvanično imao jedinicu. Slali su me gde sam bio potreban... ”

“Razumem. To je ono što te je okruživalo, ali ipak... Od buke pucnjave si bežao u šumu gde si pucao u ljude... ”

“U sve to sam ušao iz straha i neke besmislene pristojnosti. Možda sam glup, ali naučio sam - autoritet naredi, ti radiš... i tako je počelo... Posle je sve inercija.. ako mislite da mi se nešto tu sviđalo, varate se. Sve je bila inercija... Lenjost Nisam ni mogao, ni želeo da razmišljam o tome šta radim. Samo sam se prepustio... rekoše mi neki da to odlično radim.”

“Šta? Prepuštaš se?”

“Ne. Kazali su mi da odlično pucam... i pogađam.”

“Odlično ubijaš?”

Ilija se zamisli. Kao da mu je odjednom stolica u kojoj sedi tesna i neudobna. Počinje da gleda lica ljudi koji sede ispred njega. Pa u svoje noge. Pa u pod. Razrogači oči i promrmlja nešto. Mala se nagne preko stola i pogleda ga.

“Nismo te čuli. Da li bi mogao da ponoviš? Jasnije i glasnije. O tebi se radi. Nas možeš shvatiti kao ogledalo. Kao da sam sebi postavljaš pitanja, i na njih odgovaraš. Odgovori sebi. Kaži šta si imao, glasno i jasno, gledajući sebe u oči.”

Opet gleda u svoje cipele. Stegnutih zuba pogleda u troje ljudi ispred sebe Besan.

“Da, ubijao sam. Rekli su mi da sam dobar u tome. Da, mnoge sam ostavio bez budućnosti. Da, ne ponosim se time. Da, nema dana da ne mislim na ta beskrajna lica i senke koje sam upoznao kroz snajper. Da, igubio sam svoje ja. Nisam se suprotstavnio tome. Nisam nikada probao da pobegnem, da odem. Prestao sam tek kada su me izbacili. Da, kao mnoga od lica koja sam video jednom , kroz nišan, nemam budućnost. Nisam mislio o tome da sam svakim povlačenjem oroza ubijao deo sebe. Da.. To vam treba.. Da, nikada pred ogledalom nisam rekao sebi da sam ubica. Da.. ”

Poslednja rečenica se izgubila u jecaju i plaču. Ilija je savio glavu, stavio lice među dlanove i plakao, ridao. Troje ispitivača se mirno okrenuše jedno ka drugom, i počeše da se dogovaraju u pola glasa. Kada je izgledalo da su se svo troje saglasili, Sudija ustaje od stola i pojavljuje se pored Ivana. Na ramenu mu je puška, u jednoj ruci pištolj, u drugoj ruci bokal.

Prosipa vodu iz bokala Ivanu na glavu, i baca ga na pod pred njim. Bokal se razbija prično glasno. Ilija diže glavu i gleda sudiju, očima naduvenim od plača.

“Trebalo je snage za ovo. Ja sada dolazim da ti ponudim put. Opet nemoj da zaboraviš, ovo nije suđenje i sve odluke donosiš sam. Mala nije izdržala da ti to kaže. Sve vreme si se ponašao kao da si uhapšen i pružao si otpor. Nikako da shvatiš da smo mi onaj “ti” koji postavlja prava pitanja, i kome si dužan odgovore. Sada ti taj “ti” nudi put dalje. “

“Gde ću sada?”, odgovara plačnim glasom.

“Pred tobom su dva puta. Ti biraš. Doneo sam ti oba. Ova puška, tvoja puška je jedan put. Ostani takav kakav si do sada bio. Sedi u svojoj sobi. Čekaj duhove svake noći. Budi se neispavan. Uspavljuj se topovima, marševima, naredbama... kricima... beži od ljudi, beži od sebe... a ovaj drugi... ” Odmerava pištolj u ruci kao da mu meri težinu. “... Ovaj drugi put je lakši. Sve je jednostavno. Probudiš se.. uzmeš pištolj, prisloniš ga na slepopočnicu i povučeš oroz... I to je to... Nema više. Ničega... iako, da ti odam tajnu... neki upućeniji kažu da slepoočnica nije najbolje mesto.. možda je bolje da staviš cev u usta i malo je pomeriš na gore, da metak prođe kroz teme... ali to su već tehnikalije. Znaš valjda gde ti je najbolje.”

Ilija ustaje sa stolice, skače pored Sudije... Unosi mu se u lice kao da će da ga udari. Izraz lica mu se polako menja. Kao da se smeši... Sam sebi na trenutak izgleda jadno... uplakanog lica, naduvenih očiju, mokar... otima sudiji pušku iz ruke. Zagleda je.

“Nije moja. Liči ali, nije moja.” Repetira je, a onda počinje da nišani. Prvo u Sudiju, polako pomera pušku ka Maloj, a onda na kraju ka Mariji... Smeje se glasno... Baca pušku na pod...

“Ne ide. Vama je ovo dosadno... ni straha, ni očekivanja... samo budala koja nišani puškom.”

Otima pištolj iz ruke sudiji... Gleda ga, proverava, pun je... isti je kao onaj koji mu stoji u fijoci sa gaćama. Prinosi ga čelu...

“Kažeš ovako”, stavlja ga u usta i mrmlja “ili ovako.”

Sudija sa izrazom dosade na licu slegne ramenima “Svejedno je. Kako ti misliš da je najbolje.”

“I sve je gotovo?”

“Tako nekako”, progovara Mala ne bez tona razočarenja u glasu...

Ilija počinje da se smeje glasno, i kreće ka vratima... hvata se za kvaku. Okreće se, baca pištolj ka Sudiji. “Pazi, pun je.”

**X**

Budi se. Jastuk je mokar. Malo voda, malo sline. Čuje se petao... negde napolju... Ustaje iz kreveta.. pali cigaretu.. pogleda se u ogledalo... puhne...

Odlazi do telefona...

“Zdravo mama. Kako si?...“

**XI**

Šta je bilo posle? Sa Ilijom znamo šta je bilo. Pozvao je mamu. A sa suđenjem? Ipak je sud u pitanju, uvek se sve završi na kraju. Kancelarija, kao klasična parnična sudnica, isti enterijer, ista prljavština, isti smrad. Samo je malo manja. Tužilac i advokat sede i gledaju svoje papire. Ne razgovaraju.

Ulazi sudija koji je počeo proces.

“Tužioče, mislim da treba da odbacimo svedočenje od prošle nedelje... ”

“Malo je nezgodno... ”

“Javila se vojska... tražili su da uklonimo njegovo svedočenje... Ne odgovara im da to postoji negde zapisano... Ne bih baš nekoga na duši da nosim... ”

Advokat gleda u sudiju i tužioca.

“Gospodo, klijent me je obavestio da hoće da prizna krivicu... ne bi da izlazi u sudnicu ponovo... imam ovde spremne papire... ”

“U redu. Dogovorite se ja ću da odredim kaznu... šest meseci, dosta?”

Tužilac klimnu glavom...

“Ma neka bude godina i po, uslovno.”

Advokat pruži ruku tužiocu...

“Dogovor kuću gradi... Nego, šta će biti sasvedokom, ubicom?”

“Ko zna.. to će vojska da reguliše... valjda... ali znate kako to ide sa ubicama... umru mirni, i u starosti... nasmejani... nema tu nikakvih bogova i njihove pravde... Najgori najbolje žive.”